РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/99-14

26. август 2014.године

Б е о г р а д

**З А П И С Н И К**

**СА ПЕТЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 29. МАЈА 2014. ГОДИНЕ**

 Седница је почела у 13.30 часова.

 Седницом је председавао председник Одбора Мехо Омеровић.

 Седници су присуствовали: Љиљана Малушић, Миланка Јевтовић Вукојичић, Слободан Перић, Владица Димитров, Љибушка Лакатош, Стефана Миладиновић, Аида Ћоровић, Вера Пауновић, Биљана Хасановић Кораћ и Елвира Ковач, чланови Одбора.

 Седници нису присуствовали чланови Одбора: Биљана Илић Стошић, Љубица Мрдаковић Тодоровић, Сузана Шарац, Олена Папуга и Сулејман Угљанин.

 Седници су присуствовали заменици чланова Одбора: Невенка Милошевић, Александар Пајовић, Оливера Пауљескић и Ненад Митровић.

 Седници су присуствовали и: Невена Петрушић, Повереник за заштиту равноправности, Косана Бекер, помоћник Повереника за заштиту равноправности и Антигона Андонов, шеф кабинета Повереника за заштиту равноправности.

 Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Разматрање Редовног годишњег извештаја Повереника за заштиту равноправности за 2013. годину (број: 02-556/14 од 14. марта 2014. године);
2. Одређивање представника Одбора за људска и мањинска права и равноправност полова у Комисији за праћење спровођења Националног акционог плана за примену Резолуције 1325 Савета безбедности Уједињених нација – Жене, мир и безбедност у Републици Србији (2010-2015);
3. Разно.

 Чланови Одбора су једногласно ПРИХВАТИЛИ предложени Дневни ред.

 **ПРВА ТАЧКА:** Разматрање Редовног годишњег извештаја Повереника за заштиту равноправности за 2013. годину (број: 02-556/14 од 14. марта 2014. године)

 **Невена Петрушић,** Повереник за заштиту равноправности, изложила је основне налазе из Редовног годишњег извештаја.

 У свом излагању указала је на најважније активности које су обележиле 2013. годину, а то је пре свега рад на предметима као примарна функција: 216 поступака по притужбама, 24 препорука мера које се упућују органима јавне власти и другим лицима ради унапређења стања, 25 саопштења и упозорења јавности, 6 мишљења датих на нацрте закона, 3 тужбе и 2 прекршајне пријаве. Навела је да је реализовано укупно 6 пројеката, ојачан је рад панела младих, одржано је 34 предавања и едукативних радионица намењених носиоцима правосудних функција и представницима различитих државних органа, припремљено је и представљено 13 публикација у области антидискриминационог права. Надаље, навела је да су Народној скупштини предата два посебна извештаја: један се односи на дискриминацију деце, а други на дискриминацију особа са инвалидитетом и да су одржана и јавна слушања поводом ових посебних извештаја, те да је захваљујући подршци Народне скупштине отворена регионална канцеларија у Новом Пазару.

 Говорећи о пројектима, истакла је као најважније следеће пројекте: пројекат који се односи на јачање Рома и Ромкиња, односно самих ромских организација у борби против дискриминације - ,,Једнаке шансе за боље могућности“; пројекат „Нека равноправност постане стварност“ који је усмерен на локалне заједнице; пројекат „Не цени књигу по корицама“, урађен заједно са Саветом Европе и Министарством омладине и спорта, који се односи на спровођење антидискриминационе политике у Србији и у 11 општина са којима постоји Меморандум о сарадњи.

 По питању међународне сарадње, истакла је да је током 2013. године остварена сарадња са Европском комисијом, Агенцијом УН за развој, Агенцијом УН за родну равноправност, УНИЦЕФ-ом, Саветом Европе, Мисијом ОЕБС-а у Србији, а посебно је истакла интензивну и успешну сарадњу на плану спречавања дискриминације са Европском мрежом тела за равноправност (ЕКВИНЕТ).

 Такође, нагласила је значај сарадње са организацијама цивилног друштва и сарадње са медијима.

 Говорећи о притужбама, истакла је да су подносиоци притужби у највећем броју физичка лица, а када је реч о организацијама цивилног друштва, притужбе које они подносе чине око 20% укупног броја пристиглих притужби. Постоји тренд повећања броја притужби организација цивилног друштва које су по закону овлашћене да подносе притужбе, али и да покрећу судске поступке и да су оне у том смислу важни актери у борби против дискриминације.

 Надаље, говорећи о основима за притужбе, као најчешће основе дискриминације навела је: националну припадност, етничко порекло, старосно доба, инвалидитет, брачни и породични статус, пол, имовно стање. Када је реч о томе на коју област друштвеног живота се односе притужбе указала је да се највећи број притужби односи на дискриминацију у поступку запошљавања или на послу. Друга по реду област се односи на поступак пред органима јавне власти, где органи јавне власти приликом спровођења поступака врше дискриминацију, при чему је карактеристично то да они уопште немају намеру да дискриминишу, већ се ради углавном о непознавању антидискриминационих прописа. У циљу спречавања ове појаве, током 2013. године у оквиру ИПА пројекта обучено је 22 људи из 11 општина.

 У наставку излагања навела је да је институција Повереника за заштиту равноправности спровела два истраживања, да је од тога једно истраживање јавног мњења о томе како грађани/ке мисле, како они перципирају дискриминацију, какви су њихови ставови, колико постоји потенцијал да се дискриминише, које су групе потенцијално најизложеније ризику да буду дискриминисане. Друго истраживање односило се на органе јавне власти о томе какви су ставови припадника/ца органа јавне власти на свим нивоима, од републичког до општинског, осим судова и правосуђа, о познавању антидискриминационих прописа. У наставку излагања изнела је податке до којих су дошли путем ових истраживања.

 Истакла је да је на основу свих увида остварених у протеклој години Повереник за равноправност дао 20 препорука, од којих су неке поновљене из претходне године. Подсетила је да неким стратешким документима као што су: Национални план акције за децу, Стратегија за унапређење положаја жена, Стратегија о старима, истиче важење 2015. године, те да је потребно да се благовремено започне са њиховом припремом за наредни период.

 Током излагања указала је на важност едукације запослених у правосуђу, у органима јавне власти, како у државним органима тако и у органима локалне самоуправе тј. свима који ће се бавити питањима сузбијања дискриминације.

По питању Препорука за унапређење родне равноправности које су садржане у извештају, изразила је наду да, ако се буду имплементирале, могу да одреде још једно мало веће убрзање у овом процесу који је поприлично добар .

 На крају излагања изнела је да пред институцијом Повереника предстоји интезивирање проактивног деловања на подизању свести и превенцији дискриминације, ширење знања о антидискриминационим прописима, повећање видљивости институција, повећање доступности институције кроз регионалне канцеларије, унапређење сарадње са организацијама цивилног друштва, унапређење рада пријемне канцеларије и повећање капацитета стручне службе.

 **Председник Одбора** се захвалио на презентацији Извештаја за 2013. годину и нагласио да Одбор разматра овај извештај, без гласања о извештају, јер то ради Народна скупштина и да ће Одбор само на основу препорука које је повереник дала у годишњем извештају усвојити закључке које ће упутити Народној скупштини на разматрање и усвајање.

 **Невенка Милошевић** је у својој дискусији истакла да је у овој области доста радила и доста се едуковала када је била председник скупштине општине Ивањица. На тој функцији је утицала да има што више директора женског пола у Ивањици, да Статут општине буде написан родно сензитивним језиком, да у свим саветима бар трећина буду жене, као и у Фонду за пољопривреду. Нагласила је да ће се и даље ангажовати са циљем да се оснаже жене и замолила да као заменик члана добија материјале за Одбор.

 **Елвира Ковач** је изнела да је из извештаја Повереника, а посматрајући га из угла грађана, сазнала да су највише дискриминисане жене, што је забрињавајуће, а такође да су и деца на врло високој позицији. Сматра да кроз Одбор за права детета, који је у поступку формирања, треба интензивније да се ради на овим питањима.

Поставила је питање о брошурама Повереника преведеним на језике националних мањина и где припадници националних мањина могу то да прибаве? Истакла је да поред овог и других одбора у Народној скупштини, учествује и у раду Парламентарне скупштине Савета Европе, у Комитету за једнакост и недискриминацију, који се бави и питањима о којима данас говоримо. Изразила је задовољство што је захваљујући координаторки Женске парламентарне мреже, једна од ранијих препорука Повереника спроведена, а односила се на повећање процента жена у одборима и у делегацијама Народне скупштине, тако да је по том питању сада много боља ситуација.

 **Аида Ћоровић** је истакла да је интересују питања везана за мањине и интеграција мањина у српско друштво, те да годинама прати дешавања на том пољу и мисли да овај одбор у сарадњи са Повереником, треба да раде у том смеру. Са аспекта особе која је више од 20 година радила у невладином сектору, скренула је пажњу на једно веома погубно виђење грађана, а то је да националне савете не виде као своје представнике иако су национални савети замишљени као добар механизам. Мишљења је да они нису испунили очекивања и да су се нажалост показали као методе гетоизације мањина, а не интеграције мањина. Због тога мисли да ће, поред усвојених измена Закона о националним саветима националних мањина, бити још измена и допуна тог закона, што је јако важно како би се унапредила интеграција мањина како би оне биле део јавног живота и грађанског друштва Србије.

 **Миланка Јевтовић Вукојичић** похвалила је извештај Повереника као детаљан, прецизан, свеобухватан и сликовит, обзиром да садржи примере из живота са којима се Повереник у свом раду сусретао. Навела је да је читајући извештај и препоруке стекла утисак да су едукација и стално усавршавање примарни задаци, почев од локалне средине и од органа јавне власти, преко система образовања и невладиног сектора. Констатовала је да што се тиче саме Народне скупштине, постоји велики помак и подсетила да је председница Народне скупштине жена. Што се тиче самог рада Народне скупштине, истакла је да је једна од препорука Повереника која се односила на доношење законске регулативе у вези лица лишених пословне способности, остварена јер је донет правни оквир и закон је усвојен. Тиме је начињен помак када је реч о правима лица која због одређених здравствених проблема у неком моменту нису била у ситуацији да на најбољи начин воде рачуна о својим интересима. Наиме, изменом закона тај рок је орочен на три године, уводи се обавеза сталног праћења и преиспитивања пословне способности.

 **Биљана Хасановић Кораћ** је истакла да је народни посланик од када је донет закон којим је успостављена институција Повереника за равноправност полова и да прати рад ове институције и констатовала да је пређен мукотрпан пут од обезбеђења простора и услова за рад до представљања у јавности. Изразила је задовољство због формирања Женске парламентарне мреже, која је постигла доста резултата у претходном периоду, а то је нарочито било видљиво приликом ратификације Истанбулске конвенције, као и на Националној конференцији Женске парламентарне мреже. На крају је истакла да Женска парламентарна мрежа и овај одбор, у сарадњи са Повереником, могу заједно доста да учине да се унапреди ситуација по овим питањима и да се што више грађана обраћа Повернику и дође до остварења својих права.

 **Председник Одбора** је изнео своја запажања у вези Извештаја и истакао да је бољи него претходни јер је конкретнији и „животнији“ и да пружа обиље података и прецизности кад су у питању појаве и облици, конкретни случајеви дискриминаторске праксе која нажалост постоји. Констатовао је да је жалосно што имамо повећање дискриминације кад су у питању жене и мисли да би у наредном периоду заједничким снагама, чланови Одбора уз помоћ поверенице, могли више да ураде у домену из своје надлежности у циљу смањења овако забрињавајућих појава и случајева. Констатовао је да је видљиво да је добар део препорука поверенице спроведен, али да је проблем код препорука општег карактера. Навео је да подржава и поздравља пројекте из којих се види да је неопходно и даље наставити са едукацијама пре свега представника органа јавне власти јер истраживања говоре да су видљиви проблеми код неких припадника органа јавне власти у непрепознавању и незнању тога шта је дискриминација, шта су поједини облици дискриминације, чак и одобравање од стране неких званичника јавне власти за неке појаве које су недопустиве. Због тога мисли да би било добро да у наредном периоду Одбор буде иницијатор измена Закона о забрани дискриминације, јер извештај Европске комисије то такође констатује. Истакао је да има питања или недоумице које се односе на раст притужби од 2010. до 2013. године и навео број притужби из извештаја према годинама: 124 – 2010; 346 – 2011; 465 – 2012; 716 – 2013.године. Поставио је питање шта је са препорукама мера обзиром да је у 2012. години било 465. притужби, а 117. препорука мера, а у 2013. години има само 24. препоруке мера, а 716. притужби. Констатовао је да је дупло повећан број притужби, а шест пута је смањен број препорука, што ствара нејасноћу. Друго питање односило се на препоруку у тачки 15. где се говори о уклањању из правних прописа неадекватних стигматизирајућих термина којима се означавају особе са инвалидитетом, наводећи примере тих термина, које је потребно заменити уједначеним и коректним терминима који би били прихватљиви за грађанство, за јавно мњење али и за те особе на које се то односи. Осврнуо се и на тачку 19. која се односи на доношење прописа којима се омогућава регистрација истополних парова и регулишу дејства, правне последице и начин престанка регистрованих партерстава у складу са препорукама Савета Европе и изнео, да као један од заговорника поштовања свих људских права, мисли да наше друштво и грађани још увек нису спремни да се то уведе у правни систем и праксу. Мисли да ту треба ићи постепено, тј. да прво треба да се обезбеде сва она права која произилазе из закона и Устава, као што су право на окупљање, право на заштиту и борбу против дискриминације и друга права.

 **Невена Петрушић** се у наставку излагања осврнула на постављена питања. Када је реч о публикацијама које су на језицима мањина, истакла је да постоји једна стандардна брошура која је направљена и образац притужбе са циљем олакшања људима да подносе притужбе и да је та публикација на језицима свих националних мањина који су у службеној употреби. Изразила је задовољство што је Закон о забрани дискриминације, брошуре и практикум објављени на Брајевом писму. Такође је истакла да је потребно да се нарочито обрати пажња на препоруке које се трећи пут понављају. Подсетила је да је недопустиво да буде донет Закон о основама система васпитања и образовања у коме постоји обавеза да се донесе правни акт којим ће се регулисати реаговања у институцијама када до дискриминације дође, а да ни до дан данас тај акт није донет.

 Кадa је реч о броју притужби и препорука мера, oбјаснила je да постоје три препоруке које Закон познаје. Једно су препоруке у појединачним случајевима када се спроводи поступак по притужби, тј. ако се нађе да је дискриминација извршена даје се препорука, тако да свака од ових притужби има и свој исход. Што се тиче препоруке мера, то су препоруке мера упућене државним органима. Наиме, поред појединачних случајева постоји и структурална, институционална дискриминација, која када се препозна, даје се препорука да се отклони њен узрок. Отуда несразмера у броју притужби и броју препорука мера.

 Када је реч о регистрацији истополних парова, истакла је да није реч о склапању брака јер је брак резервисан за мушкарца и жену. Овде се ради о томе да имамо фактичку ситуацију да људи истог пола живе заједно. И сада постоји једно право утврђено законом које има истополни партнер, а то је право на заштиту од насиља у породици.

 **Председник Одбора,** пошто није било других учесника у дискусији, је закључио расправу по овој тачки дневног реда и наглсио да ће Одбор након разматрања и извештаја Заштитника грађана и Повереника за информације од јавног значаја и заштиту података о личности, усвајати закључке по свим извештајима.

 **ДРУГА ТАЧКА:** Одређивање представника Одбора за људска и мањинска права и равноправност полова у Комисији за праћење спровођења Националног акционог плана за примену Резолуције 1325 Савета безбедности Уједињених нација – Жене, мир и безбедност у Републици Србији (2010-2015).

 **Председник Одбора** је упознао присутне да смо дописом председнице Народне скупштине позвани да одредимо представника нашег одбора у овој комисији. Предложио је да то буде Љиљана Малушић која је заменик председника Одбора. Одбор је једногласно изабрао Љиљану Малушић за члана Комисије.

 Одбор је једногласно одлучио да представник Одбора за људска и мањинска права и равноправност полова у Комисији за праћење спровођења Националног акционог плана за примену Резолуције 1325 Савета безбедности Уједињених нација – Жене, мир и безбедност у Републици Србији (2010-2015) буде Љиљана Малушић.

 **Љиљана Малушић** се захвалила на указаном поверењу.

 Седница је закључена у 15.10 часова.

**СЕКРЕТАР ОДБОРА ПРЕДСЕДНИК ОДБОРА**

 **Рајка Вукомановић Мехо Омеровић**